যুগের হাওয়াটা বেশ প্রবল ছিল সন্দেহ কী। কিন্তু সবাই তো তাতে সমানভাবে সাড়া দেননি। রাজনীতিকে সার্বক্ষণিক কাজ ও চিন্তা হিসেবে যারা গ্রহণ করেছেন, তাদের সংখ্যা স্বল্পই ছিল। রাজনীতি করলে এখন যেমন সুযোগ-সুবিধা লাভের সম্ভাবনা থাকে, তার সময়ে তেমনটা একেবারেই ছিল না। রাজনীতি তখন অসুবিধার আকর, বিপদের প্রত্যক্ষ ঝুঁকি। অথচ সেই অসুবিধার পথেই তিনি চলে গেলেন, দ্বিধা না করে। ইচ্ছা করলে অন্য পেশায় যেতে পারতেন এবং যেটাতেই যেতেন মেধা ও পরিশ্রমের যে সমন্বয় তার ভেতর ছিল, তাতে শীর্ষেই পৌঁছবার কথা। প্রতিযোগিতামূলক পরীক্ষা দিয়ে আমলা হতে পারতেন, মেধাবান তরুণদের পক্ষে ওই দিকেই ছোটাছুটি করাটা ছিল সাধারণ প্রবণতা। আইনজীবী হওয়ার পথও খোলাই ছিল। বিশ্ববিদ্যালয়ের অধ্যাপক হবার পথে কোনো বিঘœ ছিল না। বিষয়সম্পত্তি ছিল; উত্তরাধিকার সূত্রে জায়গা জমি, চরভূমি এবং বন পেয়েছেন; সেখানে ধান, পাট, রবি শস্যের চাষ হয়। বনের কাঠ বিক্রি করে টাকা আসে। পারিবারিক আয়ের ওপর ইনকাম ট্যাক্স দিতে হয়। তাদের এলাকায় বেপারীরা ছিলেন বিত্তশালী। তাজউদ্দীনও পারতেন ব্যবসা-বাণিজ্যে যেতে এবং তাতে ধনপ্রাচুর্য অর্জন ছিল অবধারিত। কিন্তু ওসব দিকে না গিয়ে রাজনীতিতে এসেছিলেন, ভেতরের সংবেদনশীলতা, কর্তব্যজ্ঞান ও দায়িত্ববোধের তাড়নায়।